*****

ΚΑΝΟΝΙΣΜΟΣ (ΕΟΚ) αριθ. 1618/82 ΤΗΣ ΕΠΙΤΡΟΠΗΣ

της 23ης Ιουνίου 1982

περί των λεπτομερειών σχετικά με τον περιορισμό της χορηγήσεως ενισχύσεως στην παραγωγή για τα αχλάδια Williams και για τα κεράσια διατηρημένα σε σιρόπι

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1118/81 (2), και ιδίως το άρθρο 3γ,

Εκτιμώντας:

ότι ο κανονισμός (ΕΟΚ) αριθ. 1119/81 του Συμβουλίου (3) καθόρισε σε 74 100 τόνους τις ποσότητες των αχλαδιών Williams διατηρημένων σε σιρόπι καί, αντιστοίχως, σε 26 850 τόνους και σε 52 800 τόνους τις ποσότητες των πετροκέρασων και άλλων γλυκών κερασιών καθώς και βύσσινων διατηρημένων σε σιρόπι που γίνονται δεκτά για ενίσχυση· ότι πρέπει να προβλεφθούν διατάξεις που να εξασφαλίζουν τον καταμερισμό του συνόλου αυτών των ποσοτήτων μεταξύ των διαφόρων επιχειρήσεων μεταποιήσεως·

ότι, για το σκοπό αυτόν, οι ως άνω διατάξεις πρέπει να στηρίζονται στα πλέον πρόσφατα βέβαια δεδομένα, όσον αφορά τις ολικές διαθέσιμες ποσότητες που παρήχθησαν·

ότι πρέπει να καθορισθεί η ποσότητα των κονσερβών αυτών, για τις οποίες οι νέες επιχειρήσεις μπορούν να επωφεληθούν της ενισχύσεως·

ότι η Επιτροπή Διαχειρίσεως Μεταποιημένων Προϊόντων με βάση τα Οπωροκηπευτικά δεν διατύπωσε γνώμη στην προθεσμία που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 1982/83 η χορήγηση ενισχύσεως στην παραγωγή:

- περιορίζεται για τα αχλάδια Williams διατηρημένα σε σιρόπι, της διακρίσεως ex 20.06 Β του Κοινού Δασμολογίου, για κάθε επιχείρηση μεταποιήσεως, σε 67,01 % της συνολικής ποσότητας που παρήχθη κατά τη διάρκεια της περιόδου εμπορίας 1980/81 για τις επιχειρήσεις που υπήρχαν το 1980, και σε 67,01 % της συνολικής ποσότητας που παρήχθη κατά τη διάρκεια της περιόδου 1981/82 για τις επιχειρήσεις που δημιουργήθηκαν το 1981,

- περιορίζεται για τα πετροκέρασα και άλλα γλυκά κεράσια διατηρημένα σε σιρόπι της διακρίσεως ex 20.06 Β του Κοινού Δασμολογίου, για κάθε επιχείρηση μεταποιήσεως, σε 74,41 % της συνολικής ποσότητας που παρήχθη κατά τη διάρκεια της περιόδου εμπορίας 1980/81 για τις επιχειρήσεις που υπήρχαν το 1980, και σε 74,41 % της συνολικής ποσότητας που παρήχθη κατά την περίοδο 1981/82 για τις επιχειρήσεις που δημιουργήθηκαν κατά το 1981,

- περιορίζεται για τα βύσσινα διατηρημένα σε σιρόπι, της διακρίσεως ex 20.06 Β του Κοινού Δασμολογίου, για κάθε επιχείρηση μεταποιήσεως, σε 66,77 % της ποσότητας που παρήχθη κατά τη διάρκεια της περιόδου εμπορίας 1980/81 για τις επιχειρήσεις που υπήρχαν το 1980, και σε 66,77 % της συνολικής ποσότητας που παρήχθη κατά την περίοδο 1981/82 για τις επιχειρήσεις που δημιουργήθηκαν το 1981.

Άρθρο 2

Όσον αφορά τα προϊόντα που απαριθμούνται στο άρθρο 1, το ποσοστό επί τοίς εκατό που αναφέρεται στο άρθρο 6 παράγραφος 2 του κανονισμού (ΕΟΚ) αριθ. 1530/78 της Επιτροπής (4), καθορίζεται για την περίοδο εμπορίας 1982/83 σε 2 % της συνολικής ποσότητας που παρήχθη σε κάθε Κράτος μέλος και μπορεί να τύχει της ενισχύσεως δυνάμει του άρθρου 1.

Άρθρο 3

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 23 Ιουνίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 30. 4. 1981, σ. 10.

(3) ΕΕ αριθ. L 118 της 30. 4. 1981, σ. 11.

(4) ΕΕ αριθ. L 179 της 1. 7. 1978, σ. 21.